Hótel Fransiskus í Stykkishólmi vígt á föstudag Undanfarin ár hefur húsnæði kaþólsku kirkjunnar í Stykkishólmi verið endurnýjað og búið undir nýtt hlutverk . Þar er um að ræða gömlu leikskólabygginguna og systrahúsið sem hefur verið breytt í hótel og menningarmiðstöð og verður rekið undir nafninu Hótel Fransiskus . Kapellan og íbúðir presta , sem eru sambyggð hinum byggingunum , voru einnig endurnýjaðar á þessum tíma . Föstudagurinn 1. apríl var mikill gleði - og hátíðardagur kaþólsku kirkjunnar á Íslandi þegar Davíð B. Tencer Reykjavíkurbiskup og Hans-Josef Becker , erkibiskup í Paderborn , vígðu og blessuðu kirkjuna og önnur húsakynni Hótel Fransiskus . Þar með lauk formlega byggingarframkvæmdum sem hafa staðið yfir í nærri þrjú ár . Hótel Fransiskus er ætlað að vera mennta - og ráðstefnumiðstöð kirkjustarfsins en einnig hótel sem er opið gestum og gangandi sem vilja njóta hvíldar og kyrrðar og hinnar fögru náttúru Vesturlands og Vestfjarða .